Document ID: 32015D0772

Reference:
14.5.2015
RO
Jurnalul Oficial al Uniunii Europene
L 121/12
DECIZIA (UE) 2015/772 A CONSILIULUI
din 11 mai 2015
de constituire a Comitetului pentru ocuparea forței de muncă și de abrogare a Deciziei 2000/98/CE
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 150,
având în vedere avizul Parlamentului European,
întrucât:
(1)
Articolul 5 din tratat prevede ca Uniunea să ia măsuri pentru a asigura coordonarea politicilor de ocupare a forței de muncă ale statelor membre cu scopul de a mări eficacitatea lor prin elaborarea unei strategii coordonate pentru ocuparea forței de muncă.
(2)
Titlul IX din partea a treia din tratat stabilește procedurile conform cărora statele membre și Uniunea ar trebui să elaboreze o strategie coordonată pentru ocuparea forței de muncă și, în special, pentru promovarea unei forțe de muncă calificate, formate și adaptabile, precum și a unor piețe ale forței de muncă pregătite pentru a reacționa rapid la evoluția economiei.
(3)
În realizarea misiunii sale, care constă, printre altele, în a formula avize și a contribui la pregătirea lucrărilor Consiliului și Comisiei, Comitetul pentru ocuparea forței de muncă („comitetul”) ar trebui să contribuie la asigurarea faptului că strategia europeană pentru ocuparea forței de muncă, coordonarea politicilor macroeconomice și procesul de reformă economică sunt formulate și puse în aplicare în mod coerent și se completează reciproc.
(4)
Comitetul ar trebui să colaboreze îndeaproape cu partenerii sociali, mai ales cu cei care sunt reprezentanți în cadrul Summit-ului social tripartit pentru dezvoltare și ocuparea forței de muncă, instituit prin Decizia 2003/174/CE a Consiliului (1).
(5)
În concluziile sale din 27 și 28 iunie 2013, Consiliul European a afirmat că dimensiunea socială a uniunii economice și monetare ar trebui consolidată. Ca primă etapă, este important să se monitorizeze și să se ia în considerare, în mai mare măsură, situația socială și de pe piața forței de muncă din uniunea economică și monetară, în special prin utilizarea indicatorilor sociali și de ocupare a forței de muncă adecvați în cadrul semestrului european. Este, de asemenea, importantă asigurarea unei mai bune coordonări a politicilor din domeniul ocupării forței de muncă și din cel social, respectându-se pe deplin, totodată, competențele naționale.
(6)
În concluziile sale din 24 și 25 octombrie 2013, Consiliul European a afirmat că va fi consolidată în continuare coordonarea politicilor economice, sociale și privind ocuparea forței de muncă, în conformitate cu procedurile existente, respectându-se totodată pe deplin competențele naționale. Consiliul European a considerat că, în acest sens, sunt necesare eforturi suplimentare pentru consolidarea cooperării dintre diferitele formațiuni ale Consiliului, în vederea asigurării consecvenței politicilor respective cu obiectivele comune.
(7)
Prezenta decizie ar trebui să reflecte dezvoltarea semestrului european și rolul comitetului în acest proces. În special, în conformitate cu Regulamentul (CE) nr. 1466/97 al Consiliului (2), Comitetul economic și financiar, Comitetul pentru politică economică, Comitetul pentru ocuparea forței de muncă și Comitetul pentru protecție socială sunt consultate în cadrul semestrului european, atunci când este cazul. În plus, Regulamentul (UE) nr. 1176/2011 al Parlamentului European și al Consiliului (3) prevede că bilanțurile aprofundate țin seama, după caz, de recomandările sau invitațiile adresate de Consiliu statelor membre. Regulamentul respectiv prevede, de asemenea, că planul de acțiuni corective pentru orice stat membru pentru care se declanșează o procedură de dezechilibru excesiv ține seama de impactul economic și social al măsurilor politice și este în concordanță cu orientările generale de politică economică și cu orientările privind ocuparea forței de muncă.
(8)
Comitetul și organismele Uniunii implicate în coordonarea politicilor economice și sociale, mai ales Comitetul economic și financiar, Comitetul pentru politică economică și Comitetul pentru protecție socială, ar trebui să lucreze în strânsă colaborare. După caz și dacă se convine de comun acord între comitetele implicate, cooperarea comitetului cu Comitetul pentru protecție socială, Comitetul economic și financiar și Comitetul pentru politică economică poate include organizarea de reuniuni comune, în special în contextul rolurilor respective ale acestor comitete în cadrul semestrului european.
(9)
Pentru a asigura îndeplinirea în mod efectiv a mandatului conferit comitetului prin tratat și pentru a permite flexibilitatea necesară în vederea adaptării la calendarul activităților comitetului, în special în cadrul ciclului semestrului european, dispozițiile în materie de guvernanță referitoare la funcționarea comitetului ar trebui revizuite în vederea asigurării eficienței și a continuității.
(10)
Decizia 2000/98/CE a Consiliului (4) ar trebui să fie abrogată,
ADOPTĂ PREZENTA DECIZIE:
Articolul 1
Instituire
Prin prezenta decizie, se instituie un Comitet pentru ocuparea forței de muncă („comitetul”) cu caracter consultativ, cu scopul de a promova coordonarea între statele membre a politicilor lor privind ocuparea forței de muncă și piața forței de muncă, în deplină conformitate cu tratatul și ținând seama în mod corespunzător de competențele instituțiilor și organismelor Uniunii.
Articolul 2
Sarcini
(1)   Comitetul are ca sarcină:
(a)
să monitorizeze situația ocupării forței de muncă și politicile de ocupare a forței de muncă în statele membre și în Uniune;
(b)
fără a aduce atingere articolului 240 din tratat, să formuleze avize fie la cererea Consiliului sau a Comisiei, fie din proprie inițiativă, și să contribuie la pregătirea lucrărilor Consiliului menționate la articolul 148 din tratat.
(2)   În vederea atingerii scopurilor menționate la alineatul (1), comitetul depune eforturi în special pentru:
(a)
a promova, în cadrul elaborării și punerii în aplicare a politicilor și activităților Uniunii, luarea în considerare a obiectivului referitor la un nivel ridicat de ocupare a forței de muncă;
(b)
a contribui la procedura de adoptare a orientărilor generale ale politicilor economice cu scopul de a supraveghea compatibilitatea lor cu liniile directoare pentru ocuparea forței de muncă și pentru a contribui la realizarea sinergiei între strategia europeană pentru ocuparea forței de muncă, coordonarea politicilor macroeconomice și procesul de reformă economică, în așa fel încât acestea să se susțină reciproc;
(c)
a participa activ la dialogul macroeconomic la nivelul Uniunii;
(d)
a contribui la toate aspectele legate de semestrul european din cadrul mandatului său și să prezinte Consiliului rapoarte cu privire la acestea;
(e)
a promova schimburile de informații și experiență între statele membre și cu Comisia.
(3)   În fiecare an, comitetul adoptă un program de lucru, ținând seama de prioritățile de politică ale Consiliului și Comisiei. Programul de lucru este transmis Consiliului.
(4)   Comitetul poate face apel la experți externi, în funcție de ordinea sa de zi.
Articolul 3
Componență
(1)   Fiecare stat membru și Comisia desemnează doi membri ai comitetului. De asemenea, fiecare stat membru și Comisia pot desemna doi membri supleanți.
(2)   Membrii comitetului și membrii supleanți sunt aleși dintre înalții funcționari sau experți cu mare competență în domeniul politicii ocupării forței de muncă și a pieței forței de muncă în statele membre.
(3)   Statele membre și Comisia depun toate eforturile pentru a asigura echilibrul de gen în cadrul comitetului.
Articolul 4
Funcționare
(1)   Comitetul își alege președintele dintre membrii desemnați de statele membre pentru un mandat de doi ani. Președintele poate fi reales o singură dată pentru un nou mandat de doi ani. Comitetul poate decide, pentru a asigura eficiența și continuitatea lucrărilor sale, să extindă mandatul unui președinte cu maximum opt luni în cazuri justificate. Durata totală maximă a mandatului unui președinte este de patru ani și opt luni.
(2)   Președintele este asistat de patru vicepreședinți, dintre care doi sunt aleși de comitet dintre membrii săi pentru un mandat de doi ani, care poate fi reînnoit o singură dată. Al treilea vicepreședinte este un reprezentant al statului membru care deține președinția Consiliului. Al patrulea vicepreședinte este un reprezentant al statului membru care va deține următoarea președinție.
(3)   Președintele deleagă dreptul său de vot supleantului său.
(4)   Reuniunile comitetului sunt convocate de președinte din proprie inițiativă sau la cererea majorității membrilor comitetului.
(5)   Comitetul își stabilește regulamentul de procedură.
(6)   Cheltuielile sunt rambursate în conformitate cu normele administrative în vigoare.
(7)   Comisia furnizează comitetului sprijinul adecvat în materie de analiză și de organizare. Comisia desemnează un membru al personalului său în calitate de secretar al comitetului. Secretarul și personalul său de asistență acționează pe baza instrucțiunilor comitetului atunci când îi acordă acestuia asistență în vederea îndeplinirii sarcinilor sale. Secretarul se pune de acord cu Secretariatul General al Consiliului în ceea ce privește desfășurarea reuniunilor.
(8)   Comitetul își desfășoară lucrările, după caz, în cooperare cu alte organisme și comitete relevante cu competență în materie de politică socială și economică, precum Comitetul pentru protecție socială, Comitetul economic și financiar și Comitetul pentru politică economică, Comitetul pentru educație și consiliul de conducere al Rețelei europene a serviciilor publice de ocupare a forței de muncă.
Articolul 5
Grupuri de lucru
(1)   Comitetul poate încredința membrilor săi supleanți analiza unor chestiuni specifice sau poate institui în acest scop grupuri de lucru. Președinția unui astfel de grup de lucru este asigurată de către un vicepreședinte al comitetului, un membru sau un membru supleant al comitetului, un funcționar al Comisiei sau de către un membru al grupului de lucru propriu-zis, desemnat de comitet.
(2)   Comisia furnizează grupurilor de lucru sprijin adecvat în materie de analiză și de organizare.
(3)   Grupurile de lucru pot face apel la experți pentru asistență.
(4)   Comitetul poate totodată să instituie grupuri de lucru comune cu alte comitete sau organisme, normele de funcționare a acestora fiind stabilite de comun acord cu acestea.
Articolul 6
Consultarea partenerilor sociali
În îndeplinirea mandatului său, comitetul consultă partenerii sociali. În acest context, comitetul stabilește contacte cu partenerii sociali reprezentați în cadrul Summit-ului social tripartit pentru dezvoltare și ocuparea forței de muncă.
Articolul 7
Dispoziții tranzitorii
Mandatul oricărui membru ales în conformitate cu articolul 3 din Decizia 2000/98/CE continuă până la termenul stabilit în conformitate cu articolul 4 din prezenta decizie. Se consideră că data de începere a mandatului este data alegerilor care au loc în conformitate cu articolul 3 din Decizia 2000/98/CE.
Articolul 8
Abrogare
Decizia 2000/98/CE se abrogă de la data primei reuniuni a comitetului care are loc după intrarea în vigoare a prezentei decizii. Reuniunea respectivă are loc cel târziu la patru luni de la data adoptării prezentei decizii.
Articolul 9
Intrarea în vigoare
Prezenta decizie intră în vigoare în ziua următoare datei publicării în Jurnalul Oficial al Uniunii Europene.
Adoptată la Bruxelles, 11 mai 2015.
Pentru Consiliu
Președintele
J. DŪKLAVS
(1)  Decizia 2003/174/CE a Consiliului din 6 martie 2003 de instituire a unui Summit social tripartit pentru dezvoltare și ocuparea forței de muncă (JO L 70, 14.3.2003, p. 31).
(2)  Regulamentul (CE) nr. 1466/97 al Consiliului din 7 iulie 1997 privind consolidarea supravegherii pozițiilor bugetare și supravegherea și coordonarea politicilor economice (JO L 209, 2.8.1997, p. 1).
(3)  Regulamentul (UE) nr. 1176/2011 al Parlamentului European și al Consiliului din 16 noiembrie 2011 privind prevenirea și corectarea dezechilibrelor macroeconomice (JO L 306, 23.11.2011, p. 25).
(4)  Decizia 2000/98/CE a Consiliului din 24 ianuarie 2000 de constituire a Comitetului pentru ocuparea forței de muncă (JO L 29, 4.2.2000, p. 21).

Summary:
Comitetul pentru ocuparea forței de muncă
Comitetul pentru ocuparea forței de muncă
Comitetul pentru ocuparea forței de muncă consiliază Comisia Europeană și Consiliul Uniunii Europene privind promovarea coordonării între țările Uniunii Europene (UE) în ceea ce privește politicile privind ocuparea forței de muncă și piața forței de muncă.
ACT
            
Decizia (UE) 2015/772 a Consiliului din 11 mai 2015 de constituire a Comitetului pentru ocuparea forței de muncă și de abrogare a Deciziei 2000/98/CE
SINTEZĂ
            
Comitetul pentru ocuparea forței de muncă consiliază Comisia Europeană și Consiliul Uniunii Europene privind promovarea coordonării între țările Uniunii Europene (UE) în ceea ce privește politicile privind ocuparea forței de muncă și piața forței de muncă.
CARE ESTE ROLUL ACESTEI DECIZII?
              
Decizia stabilește sarcinile Comitetului pentru ocuparea forței de muncă, care trebuie să contribuie la procedura de adoptare a orientărilor generale ale politicilor economice cu scopul de a asigura conformarea acestora cu orientările privind ocuparea forței de muncă.
Comitetul trebuie să contribuie, de asemenea, la realizarea sinergiei între strategia europeană pentru ocuparea forței de muncă, coordonarea politicilor macroeconomice și procesul de reformă economică, în așa fel încât acestea să se susțină reciproc.
De asemenea, decizia stabilește normele privind componența, funcționarea și grupurile de lucru ale Comitetului.
ASPECTE-CHEIE
              
Comitetul are ca sarcină:
să monitorizeze situația ocupării forței de muncă și politicile de ocupare a forței de muncă în țările UE;
să contribuie la pregătirea lucrărilor Consiliului privind elaborarea orientărilor, care trebuie avute în vedere de țările UE la elaborarea politicilor privind ocuparea forței de muncă;
să formuleze avize fie la cererea Consiliului sau a Comisiei, fie din proprie inițiativă.
În îndeplinirea acestor sarcini, Comitetul trebuie să ia în considerare, în cadrul elaborării politicilor UE, obiectivul referitor la un nivel ridicat de ocupare a forței de muncă. De asemenea, acesta trebuie să depună eforturi:
să contribuie la toate aspectele semestrului european din cadrul mandatului său și să prezinte Consiliului rapoarte cu privire la acestea;
să asigure schimburile de informații și experiență între țările UE și Comisia.
Comitetul adoptă un program de lucru în fiecare an și transmite o copie Comisiei.
Fiecare țară UE și Comisia desemnează doi membri ai comitetului. Acești membri sunt aleși dintre persoanele cu mare competență în domeniul politicii ocupării forței de muncă și a pieței forței de muncă. Membrii aleg un președinte și patru vicepreședinți.
Comisia asigură sprijin în materie de analiză și de organizare pentru comitet. Aceasta desemnează un membru al personalului său în calitate de secretar al comitetului.
În îndeplinirea mandatului său, comitetul trebuie să consulte administrația și forța de muncă. În acest context, acesta stabilește contacte cu partenerii sociali reprezentați în cadrul Summit-ului social tripartit pentru dezvoltare și ocuparea forței de muncă.
Comitetul lucrează în strânsă colaborare cu Comitetul pentru protecție socială, Comitetul economic și financiar și Comitetul pentru politică economică. Această colaborare poate să includă organizarea de reuniuni comune în contextul semestrului european.
DE CÂND SE APLICĂ DECIZIA?
              
Începând cu 15 mai 2015.
CONTEXT
Tratatul privind ocuparea forței de muncă (titlul IX) stabilește procedurile care trebuie aplicate de țările UE pentru elaborarea unei strategii coordonate de ocupare a forței de muncă și, în special, să promoveze o forță de muncă formată, calificată și adaptabilă la schimbările economice. Constituirea unui Comitet pentru ocuparea forței de muncă cu rol consultativ face parte din acest demers.
Decizia înlocuiește decizia 2000/98/CE anterioară privind instituirea Comitetului pentru ocuparea forței de muncă, pentru a reflecta dezvoltarea semestrului european și rolul comitetului în acest proces.
Pentru informații suplimentare, consultați pagina privind Comitetul pentru ocuparea forței de muncă pe site-ul Comisiei Europene.
REFERINȚE
Act
Intrarea în vigoare
Termen de transpunere în legislația statelor membre
Jurnalul Oficial al Uniunii Europene
Decizia (UE) 2015/772
15.5.2015
-
JO L 121, 14.5.2015, pp. 12-15
ACTE CONEXE
            
Recomandare de recomandare a Consiliului privind orientările generale pentru politicile economice ale statelor membre și ale Uniunii [COM(2015) 99 final, 2.3.2015]
Data ultimei actualizări: 12.08.2015